Document ID: 31989D0037

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 29ης Δεκεμβρίου 1988
για παράταση, όσον αφορά την Ελλάδα, της προθεσμίας κατά την οποία οι σπόροι προς σπορά ορισμένων ποικιλιών βάμβακος και σόγιας δύνανται να υπόκεινται σε εμπορικούς περιορισμούς ως προς την ποικιλία
(το κείμενο στην ελληνική γλώσσα είναι το μόνο αυθεντικό)
(89/37/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργούμενων φυτικών υλών (1), όπως τροποποιήθηκε τελευταία από την οδηγία 88/380/ΕΟΚ (2), και ιδίως το άρθρο 15 παράγραφος 7,
τις αιτήσεις που υπέβαλε η Ελλάδα,
Εκτιμώντας:
ότι, σύμφωνα με τις διατάξεις του άρθρου 15 παράγραφος 1 της οδηγίας 70/457/ΕΟΚ, οι σπόροι προς σπορά ή τα φυτά προς φύτευση που ανήκουν στις ποικιλίες των καλλιεργούμενων φυτικών ειδών που έχουν γίνει επίσημα δεκτά κατά τη διάρκεια του έτους 1986, τουλάχιστον σε ένα από τα κράτη μέλη και επιπλέον τηρούν τις προϋποθέσεις που προβλέπονται στην ίδια οδηγία, δεν υπόκεινται πλέον εντός της Κοινότητας, ως προς την ποικιλία και από τις 31 Δεκεμβρίου 1988, σε κανέναν εμπορικό περιορισμό·
ότι αυτό ισχύει επίσης για τους σπόρους προς σπορά ορισμένων ποικιλιών βάμβακος (Gossypium spp.), που έχουν γίνει δεκτές επίσημα στην Ισπανία πριν από το 1986, δυνάμει των άρθρων 2 και 349 παράγραφος 1 της πράξης προσχώρησης της Ισπανίας και της Πορτογαλίας·
ότι, ωστόσο, το άρθρο 15 παράγραφος 2 της οδηγίας 70/457/ΕΟΚ προβλέπει, για τις περιπτώσεις που αναφέρονται στο άρθρο 15 παράγραφος 3, ότι δύναται να επιτραπεί σε ένα κράτος μέλος, κατόπιν αιτήσεώς του, να απαγορεύει την εμπορεία σπόρων προς σπορά και φυτών προς φύτευση ορισμένων ποικιλιών·
ότι, εξάλλου, το άρθρο 15 παράγραφος 7 της οδηγίας 70/457/ΕΟΚ προβλέπει ότι:
- η προθεσμία της 31ης Δεκεμβρίου 1988 δύναται να παραταθεί, προ της λήξεώς της, εφόσον δικαιολογεί τούτο κάποιος ουσιώδης λόγος (πρώτο εδάφιο),
- όσον αφορά την Ελλάδα και για τις αιτήσεις που υπέβαλε αυτό το κράτος μέλος το αργότερο μέχρι τις 31 Δεκεμβρίου 1985 και που διαπιστώθηκαν στο πλαίσιο που προβλέπει το άρθρο 15 παράγραφος 3 στοιχείο γ) δεύτερη δυνατότητα, η προθεσμία αυτή δύναται να παραταθεί μέχρι τις 30 Ιουνίου 1989 (δεύτερο εδάφιο) ·
ότι η Ελλάδα ζήτησε την άδεια αυτή, σύμφωνα με το άρθρο 15 παράγραφος 2 της οδηγίας 70/457/ΕΟΚ, για ορισμένες ποικιλίες βάμβακος και σόγιας (Glycine max), συμπεριλαμβανομένων των ποικιλιών βάμβακος που έχουν γίνει επίσημα δεκτές στην Ισπανία πριν από το 1986·
ότι είναι αδύνατον να περατωθεί πριν από τις 31 Δεκεμβρίου 1988 ο έλεγχος της αίτησης που υπέβαλε η Ελλάδα για τις ποικιλίες βάμβακος Jerez, Palma 76 και Tabladilla 100·
ότι, όσον αφορά τις ποικιλίες βάμβακος Acala SJ-1, Acala SJ-2, C 210, C 312, Macnair 220, Promese και Stroman 254, η Ελλάδα δεν ήταν σε θέση, για λόγους για τους οποίους δεν ευθύνεται απόλυτα η ίδια, να δικαιολογήσει την αίτησή της·
ότι όσον αφορά την Ελλάδα, για την περίπτωση των δέκα αυτών ποικιλιών βάμβακος, η προαναφερόμενη προθεσμία πρέπει, ως εκ τούτου, να παραταθεί, σύμφωνα με το άρθρο 15 παράγραφος 7 πρώτο εδάφιο της οδηγίας 70/457/ΕΟΚ, ώστε να καταστεί δυνατός ο πλήρης έλεγχος της αίτησης·
ότι η αίτηση της Ελλάδας για τις ποικιλίες σόγιας αφορά πρώιμες ποικιλίες και βασίζεται στο επιχείρημα ότι είναι προφανές ότι τέτοιες ποικιλίες δεν είναι προς το παρόν κατάλληλες να καλλιεργηθούν στην Ελλάδα (η οδηγία 70/457/ΕΟΚ άρθρο 15 παράγραφος 3 σημείο γ) δεύτερη περίπτωση)·
ότι, όσον αφορά την Ελλάδα, για την περίπτωση αυτών των ποικιλιών σόγιας, πρέπει να παραταθεί η εν λόγω προθεσμία μέχρι τις 30 Ιουνίου 1989, σύμφωνα με το άρθρο 15 παράγραφος 7 δεύτερο εδάφιο της οδηγίας 70/457/ΕΟΚ, ώστε να καταστεί δυνατός ο πλήρης έλεγχος της αίτησης·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η προθεσμία που προβλέπει το άρθρο 15 παράγραφος 1 της οδηγίας 70/457/ΕΟΚ παρατείνετασι, όσον αφορά την Ελλάδα, πέραν της 31ης Δεκεμβρίου 1988, και
α) μέχρι τις 28 Φεβρουαρίου 1989, για τις ποικιλίες που απαριθμούνται στο παράρτημα Ι·
β) μέχρι τις 31 Δεκεμβρίου 1989, για τις ποικιλίες που απαριθμούνται στο παράρτημα ΙΙ και
γ) μέχρι τις 30 Ιουνίου 1989, για τις ποικιλίες που απαριθμούνται στο παράρτημα ΙΙΙ.
Άρθρο 2
Η Ελλάδα ανακοινώνει στην Επιτροπή και στα άλλα κράτη μέλη την ημερομηνία και τις διατυπώσεις σύμφωνα με τις οποίες κάνει χρήση της άδειας που αναφέρεται στο άρθρο 1.
Άρθρο 3
Η παρούσα απόφαση απευθύνεται στην Ελληνική Δημοκρατία.
Βρυξέλλες, 29 Δεκεμβρίου 1988.

Labels: 3
18
17
6